PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2007/ZK/3/1/021	Bratislava 18. apríla 2007	

Protimonopolný úrad Slovenskej republiky, odbor koncentrácií v správnom konaní 
č. 0011/OK/2007 začatom dňa 22.2. 2007 na základe oznámenia koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľom GRAFOBAL GROUP akciová spoločnosť, Sasinkova 5, 811 08 Bratislava IČO 35 750 791 prostredníctvom svojho splnomocneného právneho zástupcu Mgr. Petra Ďurčeka, advokáta, Radvanská 29, 811 01 Bratislava vo veci koncentrácie podnikateľov GRAFOBAL GROUP akciová spoločnosť, Sasinkova 5, 811 08 Bratislava 
IČO 35 750 791 a C.E.N., s.r.o., Gagarinova 12, 821 05 Bratislava IČO 35 780 886

r o z h o d o l

na základe § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že konanie vo veci koncentrácie spočívajúcej v získaní kontroly podnikateľa GRAFOBAL GROUP akciová spoločnosť, Sasinkova 5, 811 08 Bratislava IČO 35 750 791 nad podnikom podnikateľa C.E.N., s.r.o., Gagarinova 12, 821 05 Bratislava IČO 35 780 886 na základe Zmluvy o prevode obchodného podielu v spoločnosti C.E.N. uzatvorenej medzi podnikateľom J&T FINANCE GROUP, a.s., Lamačská cesta 3, 841 04 Bratislava ako prevádzajúcim a podnikateľom GRAFOBAL GROUP akciová spoločnosť, Sasinkova 5, 811 08 Bratislava IČO 35 750 791 ako nadobúdateľom dňa 15.1.2007 a Dohody o odplate za prevod obchodného podielu uzatvorená medzi podnikateľom J&T FINANCE GROUP, a.s., Lamačská cesta 3, 841 04 Bratislava, IČO 31 391 087 a podnikateľom GRAFOBAL GROUP akciová spoločnosť, Sasinkova 5, 811 08 Bratislava IČO 35 750 791 dňa 15.1.2007 z a s t a v u j e, pretože dôvod na konanie nebol daný.
O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bola dňa 22.2.2007 listom zaevidovaným pod č. 612/2007 podnikateľom GRAFOBAL GROUP, a.s. Sasinkova 5, 811 08 Bratislava (ďalej len „GRAFOBAL GROUP“) prostredníctvom svojho splnomocneného právneho zástupcu Mgr. Petra Ďurčeka, advokáta, Radvanská 29, 811 01 Bratislava oznámená koncentrácia podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá podľa oznámenia spočíva v nadobudnutí výlučnej kontroly podnikateľa GRAFOBAL GROUP nad podnikom podnikateľa C.E.N., s.r.o., Gagarinova 12, 821 05 Bratislava (ďalej len „CEN“) na základe Zmluvy o prevode obchodného podielu v spoločnosti C.E.N. uzatvorenej medzi podnikateľom J&T FINANCE GROUP, a.s., Lamačská cesta 3, 841 04 Bratislava (ďalej len „J&T FINANCE GROUP“)  ako prevádzajúcim a podnikateľom GRAFOBAL GROUP ako nadobúdateľom dňa 15.1.2007 (ďalej len „Zmluva“). 
Dňa 28.2.2007 bolo listom zaevidovaným pod č. 692/2007 doplnenie predmetného oznámenia – Dohoda o odplate za prevod obchodného podielu uzatvorená medzi J&T FINANCE GROUP a GRAFOBAL GROUP dňa 15.1.2007 (ďalej len „Zmluva1“). 
 
Na základe tohto oznámenia sa dňa 22.2.2007 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci predmetnej koncentrácie pod č. 0011/OK/2007, o čom úrad informoval oznamovateľa koncentrácie listom číslo 709/PMÚ SR/2007 zo dňa 1.3.2007.

Uvedeným listom úrad oznámil účastníkovi konania, že úrad v prvom kroku zisťuje, či sa jedná o koncentráciu a či táto koncentrácia podlieha kontrole úradu. Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky úradu č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad vyššie uvedeným listom zároveň vyzval oznamovateľa koncentrácie na jeho doplnenie a taktiež ho upozornil, že lehota na vydanie rozhodnutia podľa § 11 zákona nezačala plynúť. 

Dňa 8. 3. 2007 a dňa 22.3.2007 boli úradu doručené doplnenia oznámenia koncentrácie, zaevidované úradom pod číslom 799/2007 a pod č. 1072/2007, ktorým účastník konania doplnil úradom požadované informácie a podklady podľa § 10 ods. 12 zákona a Vyhlášky na identifikovanie toho, či sa jedná o koncentráciu a či táto koncentrácia podlieha kontrole úradu.
Napriek skutočnosti, že neboli úradu predložené všetky podklady a informácie, ktoré sú podnikatelia oznamujúci koncentráciu podliehajúcu kontrole úradu povinní podľa § 10 ods. 12 zákona a Vyhlášky predložiť, úrad po predložení podkladov a informácií týkajúcich sa vzniku koncentrácie a toho, či predmetná koncentrácia podlieha kontrole úradu rozhodol tak, ako je uvedené vo výroku tohto rozhodnutia. Úrad pritom vychádzal zo skutočnosti, že predloženie všetkých podkladov a informácií podľa § 10 ods. 12 zákona a Vyhlášky v predmetnom prípade nie je opodstatnené, keďže - ako je uvedené ďalej - v predmetnom prípade sa jedná o koncentráciu, ktorá nepodlieha kontrole úradu podľa § 10 ods. 1 zákona.  

Z podkladov a informácií, ktoré boli úradu predložené v predmetnom správnom konaní, vyplynuli nasledujúce skutočnosti:

Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa 
§ 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

GRAFOBAL GROUP je akciovou spoločnosťou zapísanou v Obchodnom registri Okresného súdu Bratislava I, oddiel Sa, vložka číslo 1820/B. Predmetom jej činnosti je podľa oznámenia koncentrácie výroba tovaru z papiera a lepenky, polygrafických výrobkov; vydavateľská činnosť vrátane vydávania kníh, novín, časopisov a iných periodík a neperiodických publikácií v rozsahu voľnej živnosti; sadzba a zhotovovanie tlačiarenských predlôh; grafické služby; leasingová činnosť; faktoring, forfaiting; ubytovacie služby po triedu **; kúpa tovaru za účelom jeho predaja konečnému spotrebiteľovi/maloobchod/; sprostredkovateľská činnosť; činnosť organizačných a ekonomických poradcov; reklamná a propagačná činnosť; organizovanie výstav tovaru, veľtrhov a príležitostných spoločenských podujatí; sprostredkovanie kúpy, predaja a prenájmu nehnuteľností; prenájom strojov, prístrojov, zariadení, dopravných prostriedkov a výpočtovej techniky; nákup, predaj a prenájom lietadiel; ubytovacie služby v ubytovacích zariadeniach s prevádzkovaním pohostinských činností v tých zariadeniach a v chatovej osade triedy 3 a v kempingoch 3 a 4 triedy; prevádzkovanie zariadení slúžiacich na regeneráciu a rekondíciu.
Vzhľadom na to, že spoločnosť GRAFOBAL GROUP je právnickou osobou zapísanou v obchodnom registri, je podnikateľom podľa § 2 Obchodného zákonníka, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

C.E.N. je spoločnosťou s ručením obmedzeným zapísanou v Obchodnom registri Okresného súdu Bratislava I, oddiel  Sro, vložka číslo:  21029/B. Jej predmetom činnosti podľa výpisu z obchodného registra viacero činností. Podľa oznámenia je spoločnosť C.E.N. vysielateľom televízneho vysielania a jej príjmy sú tvorené predajom reklamného času. 
Vzhľadom na to, že spoločnosť C.E.N. je právnickou osobou zapísanou v obchodnom registri, je podnikateľom podľa § 2 Obchodného zákonníka, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Forma koncentrácie

Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Koncentrácia podľa informácií poskytnutých v oznámení koncentrácie a v jeho doplneniach spočíva v získaní výlučnej kontroly podnikateľa GRAFOBAL GROUP  nad podnikom podnikateľa C.E.N.. Z predložených podkladov a informácií úrad zistil, že na základe Zmluvy a Zmluvy1, ktoré boli uzatvorené dňa 15.1.2007, nadobudne podnikateľ GRAFOBAL GROUP 100% obchodný podiel v spoločnosti C.E.N.. 
Úrad z poskytnutých podkladov a informácií skúmal, akým spôsobom boli doteraz prijímané strategické rozhodnutia podnikateľa C.E.N. a akým spôsobom budú tieto rozhodnutia prijímané po transakcii.

Z predložených podkladov a informácií úrad zistil, že spôsob prijímania strategických rozhodnutí upravuje Spoločenská zmluva podnikateľa C.E.N. zo dňa 21.12.2005 (ďalej len „Spoločenská zmluva“)  

Úrad po preštudovaní všetkých podkladov oznámenia zistil, že podnikateľ GRAFOBAL GROUP získa na základe Zmluvy a Zmluvy1 100% obchodný podiel v spoločnosti C.E.N., čím v súlade so Spoločenskou zmluvou získa možnosť vykonávať rozhodujúci vplyv na činnosť podnikateľa C.E.N., teda získa kontrolu nad podnikom podnikateľa C.E.N..

Vzhľadom na vyššie uvedené skutočnosti úrad dospel k záveru, že na základe Zmluvy a Zmluvy1 vznikla koncentrácia podľa § 9 ods. 1 písm. b) zákona v spojení s § 9 ods. 4 písm. b) zákona.

Účastníci koncentrácie

Podľa § 25 ods. 3 písm. d) zákona účastníkom konania v prípade koncentrácie ktorá vznikla získaním priamej alebo nepriamej kontroly jedným podnikateľom alebo viacerými podnikateľmi na podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov. 

Na základe vyššie uvedeného úrad zistil, že účastníkom správneho konania je podnikateľ GRAFOBAL GROUP, ktorý získal kontrolu nad podnikom podnikateľa C.E.N.. 

V prípade, kedy koncentráciou získava podnikateľ výlučnú kontrolu nad podnikom iného podnikateľa sú účastníkmi koncentrácie na strane nadobúdateľa podnikateľ, ktorý koncentráciou nadobúda výlučnú kontrolu a na strane nadobúdaného subjektu podnikateľ, nad ktorým sa výlučná kontrola získava. Účastníkmi predmetnej koncentrácie sú teda podnikatelia GRAFOBAL GROUP a C.E.N..

Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v SR celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v SR celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Pričom podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1. má podiel na základnom imaní vyšší ako polovicu,
2. má právo vykonávať viac ako polovicu hlasovacích práv,
3. má právo vymenovať viac ako polovicu členov orgánov podnikateľa alebo
4. má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie je potrebné uplatniť znenie § 10 ods. 3 až 8 zákona v rozsahu vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Na základe podkladov a informácií predložených úradu úrad zistil, že podnikateľ GRAFOBAL GROUP v roku 2005 dosiahol celosvetový celkový obrat prevyšujúci 1,2 mld. Z uvedeného je zrejmé, že aj spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie, t.j. rok 2005, presiahol 1,2 mld. Sk. Úrad ďalej zistil, že podnikateľ C.E.N. dosiahol v roku 2005 v Slovenskej republike obrat nižší ako 360 mil. Sk. 

V súlade s vyššie uvedeným postupom pre posúdenie predmetnej koncentrácie podľa § 10 ods. 1 zákona úrad z predložených podkladov a informácií zistil, že spoločný celosvetový celkový obrat účastníkov posudzovanej koncentrácie je vyšší ako 1 200 000 000 Sk, ale na území Slovenskej republiky dosiahol celkový obrat vyšší ako 360 000 000 Sk iba účastník koncentrácie GRAFOBAL GROUP.

Z vyššie uvedeného vyplýva, že predmetná koncentrácia nepodlieha kontrole úradu podľa § 10 ods. 1 písm. a) zákona a úrad preto skúmal, či daná koncentrácia podlieha kontrole úradu podľa § 10 ods. 1 písm. b) zákona.
Nakoľko tak ako je uvedené vyššie podnikateľ C.E.N. dosiahol celkový obrat v Slovenskej republike nižší ako 360 000 000 Sk za uzavreté obdobie predchádzajúce vzniku koncentrácie, je zrejmé, že jeho obrat nepresiahol 500 000 000 Sk. 
Z vyššie uvedeného vyplýva, že predmetná koncentrácia nepodlieha kontrole úradu ani podľa § 10 ods. 1 písm. b) zákona.

Vzhľadom na to, že účastníci konania označili presnú výšku celkových obratov účastníkov koncentrácie za predmet obchodného tajomstva, úrad tieto údaje v rozhodnutí neuvádza a sú súčasťou spisového materiálu.

Podľa § 32 ods. 2 písm. c), úrad zastaví konanie rozhodnutím, ak dôvod na konanie nebol daný alebo odpadol.
Na základe uvedených skutočností úrad rozhodol tak, ako je uvedené vo výroku tohto rozhodnutia.

P o u č e n i e :

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:
Mgr. Peter Ďurček
Radvanská 29, 
811 01 Bratislava